**Doklad o vlastnej vedeckej škole**

Vedecká škola uchádzačky bola a doposiaľ je významne determinovaná jej primárnym vecným zameraním na otázky zdravotného postihnutia, dlhodobej starostlivosti a ľudských práv, osobitne v sektore sociálnych služieb, vrátane rodovej dimenzie týchto vedecko-výskumných domén. Uvedená skutočnosť sa odrazila ako v tematizácii prác doktorandiek, ktoré viedla a vedie, tak aj v zameraní širšej školiteľskej práce v rámci doktorandského štúdia na FF PU v Prešove (napr. realizácia prednášok k otázkam transformácie systémov sociálnej politiky a jej vplyvu na sociálno-intervenčný výskum). So svojimi doktorandkami sa intenzívne venovala a venuje sociálnym intervenciám pre osoby so zdravotným postihnutím a staršie osoby, predovšetkým v systéme kompenzačnej politiky a sociálnych služieb.

**Školiteľská činnosť v rámci doktorandského štúdia**

*Mgr. Lýdia Brichtová, PhD.* (ukončená doktorandka)

Doktorandské štúdium ukončila v roku 2011 na FZaSP TU v Trnave úspešným obhájením dizertačnej práce pod názvom *Sociálne služby pre starších ľudí a ľudí so zdravotným postihnutím na Slovensku.* Úspešné ukončenie doktorandského štúdia doktorandky bolo súčasťou jej dlhodobej spolupráce s uchádzačkou k problematike sociálnych intervencií pre osoby so zdravotným postihnutím a staršie osoby formou kompenzačnej pomoci či sociálnych služieb. V rámci tejto spolupráce sa kontinuálne usilovali o implementáciu integrovaného prístupu k  práci, t.j. o využívanie vzájomného podmieňovania medzi vedecko-výskumnou, pedagogickou, legislatívnou a praktickou činnosťou odborníkov a odborníčok, osobitne v odbore sociálna práca. Výstupmi spolupráce uchádzačky a doktorandky boli počas jej štúdia, ale aj po ňom, spoločné monografické diela, najmä trilógia *Sociálna ochrana starších osôb a osôb so zdravotným postihnutím* (2009, 2011, 2012) či monografia *Sociálne služby – zacielené na kvalitu* (2014). Rovnako spolupráca na prestížnom európskom projekte *INTERLINKS* (v rámci 7. RP) k otázkam dlhodobej starostlivosti pre starších ľudí v Európe (2008-2011).

*Ing. Mgr. Miloslava Jezná, PhD.* (ukončená doktorandka)

Doktorandské štúdium ukončila v roku 2016 na FF PU v Prešove úspešným obhájením dizertačnej práce z oblasti rodových štúdií pod názvom *Sociálna práca s mužmi ako agresormi domáceho násilia.* Spolupráca bola založenána expertíze uchádzačky v rodových štúdiách, aj keď zameraných na cieľovú skupinu starších ľudí a ľudí so zdravotným postihnutím. Výsledky spolupráce dosiahnuté v rámci doktorandského štúdia boli ponúknuté MPSVR SR - garantovi politiky ochrany žien pred rodovo podmieneným násilím - ako základ pre plánovanie a zlepšovanie verejných politík v tejto špecifickej oblasti či na využívanie medzinárodných grantových schém pre ich realizáciu.

*Mgr. Lucia Bartková* (vedená doktorandka)

V auguste 2016 úspešne absolvovala doktorandskú skúšku s minimovou prácou pod názvom *Sociálne intervencie pre adolescentov s onkologickým ochorením.* V spolupráci s uchádzačkou doktorandka presadzuje vo svojej vedecko-výskumnej práci modely a skúsenosti WHO vyvinuté pre účely výskumu a organizácie odborných intervencií pre túto osobitnú cieľovú skupinu, ktorá doposiaľ zostáva v národnom sociálnom výskume „skrytou populáciou“. Súčasťou takto ukotvenej odbornej spolupráce bolo aj spoločné zorganizovanie vedeckého podujatia pod názvom *Chronické neprenosné ochorenia v kontexte pomáhajúcich disciplín*, ktoré sa uskutočnilo dňa 18.2.2015 v rámci spolupráce FF PU v Prešove, Kancelárie WHO na Slovensku a UPJŠ v Košiciach. Po odbornou garanciou uchádzačky prezentovala doktorandka čiastkové výsledky svojej práce (príspevky a posterové práce) na vedecko-výskumných podujatiach doma aj v zahraničí. Osobitnú pozornosť si zasluhuje prezentácia na vedeckej konferencii XII. Hradecké dni sociální práce v roku 2015 pod názvom *Pregraduálna príprava onkologického sociálneho pracovníka a pracovníčky*, ktorá bola zaradená aj do recenzovaného zborníka odborných textov z konferencie*.*

Nadväzujúc na získané poznatky a skúsenosti, a pod odborným vedením uchádzačky, má doktorandka v rámci svojho vedecko-výskumného dizertačného projektu ambíciu pilotne overiť uplatniteľnosť *ICF-CY 2007 (International Classification of functioning, disability and health – Children and Youth,* 2007*)* ako vedecko-výskumného nástroja hĺbkovej analýzy problémov sociálneho fungovania mladých ľudí s onkologickým ochorením. S takouto aplikáciou dokumentu zatiaľ nie je v národných podmienkach žiadna odborná skúsenosť. Získané vedecko-výskumné poznatky by mohli vyústiť do adaptácie *WHO modelu interdisciplinárnych intervenčných tímov* pre túto cieľovú skupinu, s centrálnym postavením sociálnych pracovníkov/pracovníčok v nich. Tento svoj zámer konceptualizovala doktorandka aj vo svojej ostatnej monografii *Teoretické východiská sociálnych intervencií pre adolescentov s onkologickým ochorením* (2016).

**Post-doktorandská vedecká podpora**

Do kontextu vedeckej školy uchádzačky patrí aj jej systematická *post-doktorandská* odborná podpora vybraných zamestnankýň Inštitútu pre výskum práce a rodiny ako štátnej organizácie výskumu a vývoja, v ktorej uchádzačka pracuje od roku 2004.*.* V rokoch 2008-2015 vytvorila a viedla uchádzačka v tejto inštitúcii kmeňový národný vedecko-výskumný tím paneurópskeho projektu ANED (Academic Network of European Disability Experts). Súčasťou tímu sa stali aj *Mgr. Darina Ondrušová, PhD*. a *PhDr. Daniela Kešelová, PhD.*, ktoré postupne pripravovala pre systematickú prácu monitorovania, analyzovania a vyhodnocovania verejných politík zdravotného postihnutia a ich vplyvu na život ľudí v národných podmienkach pre potreby Disability Unit Európskej komisie. V rámci stratégie nástupníctva pripravila Mgr. Darinu Ondrušovú, PhD. od roku 2016 na prebratie roly vedúcej ANED tímu za Slovensko pre komunikáciu s vedeckou radou ANED–siete a Európskou komisiou. Zvyšovanie vedecko-výskumných kompetencií post-doktorandiek pre komprehenzívny výskum zdravotného postihnutia sa odráža aj v ich publikačnej činnosti v rámci domácej i medzinárodnej odbornej spisby (napr. recenzované články v časopise Fórum sociální politiky či pravidelné tematizované národné správy ako podklady pre konsolidované európske správy k otázkam zamestnávania, zdravia, vzdelávania, sociálnej ochrany či občianskych práv ľudí so zdravotným postihnutím a ich rodín).

V Prešove dňa 6. 6. 2018

**doc. PhDr. Kvetoslava Repková, CSc.**