**Charakteristika najdôležitejších vedeckých výsledkov**

**Zhodnotenie najvýznamnejších výsledkov a ohlasov vlastnej vedeckej činnosti**

Od počiatku vedecko-výskumnej činnosti (od začiatku 90. rokov minulého storočia) sa u uchádzačky formovalo jej ústredné vedecko-výskumné zameranie na problematiku *zdravotného postihnutia, dlhodobej starostlivosti a ľudských práv* v živote človeka, s následnou bližšou profiláciou k rozličným sociálno-intervenčným schémam verejnej politiky, v rámci ktorých sa uvedená problematika stelesňovala a stelesňuje ako verejný záujem. Pre prehľadnosť sú konkrétne výsledky a ohlasy vedeckej činnosti organizované do troch fáz.

S ohľadom na absenciu komplexnejších publikácií k problematike zdravotného postihnutia (*disability studies*) vyšla koncom **poslednej dekády minulého storočia** prvá súborná publikácia uchádzačky pod názvom *Občania so zdravotným postihnutím v procese spoločenskej integrácie* (1998)*.* Publikácia je do súčasnosti najmä v rámci domácej odbornej spisby početne citovaná. Na jej ústrednú ideu zameranú na formulovanie východísk nového modelu podpory sociálnej integrácie (inklúzie) osôb so zdravotným postihnutím nadviazali špecifikované výskumné projekty zamerané na otázky sebaurčenia/ nezávislosti v živote osôb so zdravotným postihnutím a ich ľudských práv, vrátane súvisiacich rodových aspektov. Výsledky týchto výskumov sa premietli do nových monografických diel z rokov 1999, 2003, neskôr z rokov 2012 a 2014, vrátane monografického diela vydaného v zahraničnom (Viedenskom) vydavateľstve pod názvom *Selbsbestimmung der Menschen mit Behinderungen* (2004) či v karentovanom časopise Sociológia pod názvom *Children with Disabilities as Citizens or From Charity Towards Citizenship and Human Rights* (2005)*.* Vedecká monografia bola a je intenzívne citovaná v domácom prostredí, najmä vďaka jej pôvodnej podobe vydanej pod názvom *Zdravotné postihnutie – obraz z galérie nášho poznania* (1999)*.*

Intenzívna spolupráca uchádzačky s Európskym centrom pre sociálnu politiku a výskum vo Viedni (The European Centre for Social Welfare Policy and Research) a s Regionálnym úradom WHO pre Európu/Kanceláriou WHO na Slovensku, vyústila v druhej polovici **minulej dekády** k jej sústredenej výskumnej orientácii na problematiku dlhodobej starostlivosti o odkázané, predovšetkým staršie osoby a osoby so zdravotným postihnutím *(long-term care studies).* Výskumný koncept uchádzačky vychádzal z chápania dlhodobej starostlivosti ako integrovaného sociálneho rizika pre odkázané osoby, rovnako pre tie, ktoré ich opatrujú, čo sa premieta do potreby integrovaných výskumných stratégií a pomáhajúcich intervencií, vrátane zohľadňovania rodových aspektov problematiky. Integrovaný koncept prístupu k otázkam dlhodobej starostlivosti premietla vo svojej rozsiahlej vedeckej monografii *Dlhodobá starostlivosť v kontexte integrovanej sociálnej práce* a v nasledujúcich vedeckých dielach vydaných doma i v zahraničí, vrátane troch zostavovateľských diel a viacerých výskumných správ. Vedecká monografia bola recenzovaná v karentovanom časopise Sociológia a citovaná aj v českom odbornom prostredí. K problematike dlhodobej starostlivosti je v zahraničí intenzívne citovaná najmä jej spoluautorská výskumná správa vydaná v rámci vedecko-výskumného projektu INTERLINKS (7. RP) pod názvom *Informal Care in Long-term Care System. Consolidated European Report.*

V **súčasnej dekáde** (období ostatných piatich rokov) sa autorka intenzívne výskumne venuje kvalitovým aspektom sociálnych intervencií pre osoby so zdravotným postihnutím, staršie osoby, ale aj iné cieľové skupiny sektora sociálnych služieb *(quality studies).* Svoju vedecko-výskumnú prácu teoreticky konceptualizuje najmä cez teóriu valorizácie sociálnej roly a cez ľudsko-právnu paradigmu kvality sociálnych služieb, všetko s vyústením do prístupu v sociálnej práci orientovaného na podporu zmysluplnej každodennosti ľudí. Najvýznamnejšími publikačnými výstupmi tohto tvorivého obdobia uchádzačky sú dve VŠ učebnice (2012; najnovšie rozsiahla učebnica pod názvom *Sociálne služby – podpora zmysluplného života v ľudsko-právnej perspektíve,* február 2017), ďalej dve rozsiahle výskumné správy (2015, 2016), vedecká monografia pod názvom *Kvalita v kontexte transformácie sociálnych služieb* (2016), rovnako vedecké štúdie v domácich a zahraničných (českých) časopisoch, osobitne štúdia *Využitie konceptu valorizácie sociálnej roly v sektore sociálnych služieb,* ktorá vyšla v časopise Sociológia koncom roka 2016. Keďže ide o nové vedecké práce, ich citovanosť nie je zatiaľ možné vyhodnotiť.

**Prehľad výsledkov vedeckej školiacej činnosti**

**Doktorandské štúdium**

Intenzívna vecná profilácia uchádzačky na problematiku zdravotného postihnutia a dlhodobej starostlivosti z perspektívy intervenčných vied sa premietla aj do jej vedeckej školy. So svojimi doktorandkami sa intenzívne venovala a venuje sociálnym intervenciám pre osoby so zdravotným postihnutím a staršie osoby, osobitne v systéme sociálnych služieb. V rámci vedecko-výskumnej spolupráce a školiteľskej činnosti presadzuje princíp vzájomného podmieňovania dizajnu, priebehu a diseminácie výsledkov vedecko-výskumnej činnosti s potrebami vybraných verejných politík (ako kombináciu princípu „politiky a praxe založenej na dôkazoch“ s princípom ukotvenosti sociálneho výskumu v prioritách sociálnej politiky).

*Mgr. Lýdia Brichtová, PhD.* (ukončená doktorandka)

Doktorandské štúdium ukončila v roku 2011 na FZaSP TU v Trnave úspešným obhájením dizertačnej práce pod názvom *Sociálne služby pre starších ľudí a ľudí so zdravotným postihnutím na Slovensku.* Úspešné ukončenie štúdia doktorandky bolo súčasťou jej dlhodobej spolupráce s uchádzačkou k problematike sociálnych intervencií pre osoby so zdravotným postihnutím a staršie osoby formou kompenzačnej pomoci či sociálnych služieb. V rámci tejto spolupráce sa kontinuálne usilovali o implementáciu integrovaného prístupu k  práci, t.j. o využívanie vzájomného podmieňovania medzi vedecko-výskumnou, pedagogickou, legislatívnou a praktickou činnosťou odborníkov a odborníčok, osobitne v odbore sociálna práca. Výstupmi spolupráce uchádzačky a doktorandky boli počas jej štúdia, ale aj po ňom, spoločné monografické diela, najmä trilógia *Sociálna ochrana starších osôb a osôb so zdravotným postihnutím* (2009, 2011, 2012) či monografia *Sociálne služby – zacielené na kvalitu* (2014). Rovnako spolupráca na prestížnom európskom projekte *INTERLINKS* (v rámci 7. RP) k otázkam dlhodobej starostlivosti pre starších ľudí v Európe (2008-2011).

*Ing. Mgr. Miloslava Jezná, PhD.* (ukončená doktorandka)

Doktorandské štúdium ukončila v roku 2016 na FF PU v Prešove úspešným obhájením dizertačnej práce z oblasti rodových štúdií pod názvom *Sociálna práca s mužmi ako agresormi domáceho násilia.* Spolupráca bola založenána expertíze uchádzačky v rodových štúdiách a otázkach násilia, aj keď zameraných na cieľovú skupinu starších ľudí a ľudí so zdravotným postihnutím, vrátane detí. Výsledky spolupráce uchádzačky a doktorandky dosiahnuté v rámci jej doktorandského štúdia boli ponúknuté MPSVR SR - garantovi politiky ochrany žien pred rodovo podmieneným násilím - ako základu pre plánovanie a zlepšovanie verejných politík v tejto špecifickej oblasti či na využívanie medzinárodných grantových schém pre ich realizáciu (napr. v rámci Nórskeho finančného mechanizmu).

*Mgr. Lucia Bartková* (vedená doktorandka)

V auguste 2016 úspešne absolvovala doktorandskú skúšku s minimovou prácou pod názvom *Sociálne intervencie pre adolescentov s onkologickým ochorením.* V spolupráci s uchádzačkou doktorandka presadzuje vo svojej vedecko-výskumnej práci modely a skúsenosti WHO vyvinuté pre účely výskumu a organizácie odborných intervencií pre túto osobitnú cieľovú skupinu, ktorá doposiaľ zostáva v národnom sociálnom výskume „skrytou populáciou“. Súčasťou takto ukotvenej odbornej spolupráce bolo aj spoločné zorganizovanie vedeckého podujatia pod názvom *Chronické neprenosné ochorenia v kontexte pomáhajúcich disciplín*, ktoré sa uskutočnilo dňa 18.2.2015 v rámci spolupráce FF PU v Prešove, Kancelárie WHO na Slovensku a UPJŠ v Košiciach. Po odbornou garanciou uchádzačky prezentovala doktorandka čiastkové výsledky svojej práce (príspevky a posterové práce) na vedecko-výskumných podujatiach doma aj v zahraničí. Osobitnú pozornosť si zasluhuje prezentácia na vedeckej konferencii XII. Hradecké dni sociální práce v roku 2015 pod názvom *Pregraduálna príprava onkologického sociálneho pracovníka a pracovníčky*, ktorá bola zaradená aj do recenzovaného zborníka odborných textov z konferencie*.*

Nadväzujúc na získané poznatky a skúsenosti, a pod odborným vedením uchádzačky, má doktorandka v rámci svojho vedecko-výskumného dizertačného projektu ambíciu pilotne overiť uplatniteľnosť *ICF-CY 2007 (International Classification of functioning, disability and health – Children and Youth,* 2007*)* ako vedecko-výskumného nástroja hĺbkovej analýzy problémov sociálneho fungovania mladých ľudí s onkologickým ochorením. S takouto aplikáciou dokumentu zatiaľ nie je v národných podmienkach žiadna odborná skúsenosť. Získané vedecko-výskumné poznatky by mohli vyústiť do adaptácie *WHO modelu interdisciplinárnych intervenčných tímov* pre túto cieľovú skupinu, s centrálnym postavením sociálnych pracovníkov/pracovníčok v nich. Tento svoj zámer konceptualizovala doktorandka aj vo svojej ostatnej monografii *Teoretické východiská sociálnych intervencií pre adolescentov s onkologickým ochorením* (2016).

**Post-doktorandská príprava a podpora**

K výsledkom vedeckej školiacej činnosti uchádzačky patrí aj odborné vedenie vybraných zamestnankýň Inštitútu pre výskum práce a rodiny ako štátnej organizácie výskumu a vývoja v rámci ich *post-doktorandskej podpory.* V rokoch 2008-2015 vytvorila a viedla uchádzačka v tejto inštitúcii kmeňový národný vedecko-výskumný tím paneurópskeho projektu ANED (Academic Network of European Disability Experts). Súčasťou tímu sa postupne stali aj *Mgr. Darina Ondrušová, PhD*. a *PhDr. Daniela Kešelová, PhD.*, ktoré postupne uchádzačka pripravovala pre systematickú prácu monitorovania, analyzovania a vyhodnocovania verejných politík zdravotného postihnutia a ich vplyvu na život ľudí v národných podmienkach pre potreby Disability Unit Európskej komisie. V rámci stratégie nástupníctva pripravila Mgr. Darinu Ondrušovú, PhD. od roku 2016 na prebratie roly vedúcej ANED tímu za Slovensko pre komunikáciu s vedeckou radou ANED–siete a Európskou komisiou. Zvyšovanie vedecko-výskumných kompetencií post-doktorandiek pre komprehenzívny výskum zdravotného postihnutia sa odráža aj v ich publikačnej činnosti v rámci domácej i medzinárodnej odbornej spisby (napr. recenzované články v časopise Fórum sociální politiky či pravidelné tematizované národné správy ako podklady pre konsolidované európske správy k otázkam zamestnávania, zdravia, vzdelávania, sociálnej ochrany či občianskych práv ľudí so zdravotným postihnutím a ich rodín).

V Prešove dňa 5. 6. 2018

**Doc. PhDr. Kvetoslava Repková, CSc.**